Nariadenie Komisie (ES) 1586/94
z 30. júna 1994,
ktorým sa mení a dopĺňa nariadenie Komisie (EHS) č. 1722/93 týkajúce sa výrobných náhrad v sektore obilnín, resp. ryže
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 21. júna 1992 o spoločnej organizácii trhu s obilninami [1], naposledy zmenenom a doplnenom nariadením (EHS) č. 2193/93 [2] a najmä na jeho článok 7,
so zreteľom na nariadenie Rady (EHS) č. 1418/76 z 21. júna 1976 o spoločnej organizácii trhu s ryžou [3], ktoré bolo naposledy zmenené a doplnené nariadením (EHS) č. 1544/93 [4] a najmä na jeho článok 9,
keďže článok 5 (1) nariadenia Komisie (EHS) č. 1722/93, ktorým sa ustanovujú podrobné pravidlá na uplatňovanie nariadení Rady (EHS) č. 1766/92 a (EHS) č. 1418/76 týkajúce sa výrobných náhrad v sektore obilnín, resp. ryže [5] stanovuje, že žiadosti o certifikáty na náhrady sa majú adresovať kompetentnému úradu v písomnej forme; keďže je vhodné, aby boli určené dni, keď možno takéto žiadosti podávať a aby bol stanovený časový limit na predkladanie žiadostí;
keďže na základe druhého pododseku článku 6 (3) počas mesiacov júl a august hospodárskych rokov 1993/94, 1994/95 a 1995/96 sú certifikáty platné iba do posledného dňa mesiaca, v ktorom bol certifikát vydaný; keďže tento krátky čas platnosti môže mať za následok mnohé žiadosti o vydanie certifikátov; keďže je z tohto dôvodu vhodné určiť 31. august za posledný deň platnosti na všetky certifikáty vydané v júli a v auguste;
keďže žiadosť o výšku náhrady, platnú v deň spracovania v prípade žiadostí o certifikáty podaných v júli v hospodárskych rokoch 1994/95 a 1995/96 dovoľuje dôslednejšie sledovanie zmien výšky náhrad počas platnosti certifikátov;
keďže Riadiaci výbor pre obilniny nevydal stanovisko v lehote stanovenej jeho predsedom,
PRIJALA TOTO NARIADENIE:
Článok 1
Nariadenie (EHS) č. 1722/93 sa týmto mení a dopĺňa nasledovne:
1. K článku 5 (1) sa pridáva nasledovný pododsek:
"Žiadosť musí byť podaná každý pracovný deň pred 17.00 hodinou bruselského času."
2. Druhý pododsek článku 6 (3) sa nahrádza nasledovným:
"Počas mesiacov júl a august hospodárskych rokov 1994/95 a 1995/96 certifikáty, o ktoré sa žiada počas týchto mesiacov, sú však platné iba do 31. augusta".
3. K prvému pododseku článku 6 (4) sa pridáva nasledovná veta:
"V prípade žiadosti o poskytnutie náhrad, podanej v priebehu júla hospodárskych rokov 1994/95 a 1995/96 je však uhradenou výškou náhrady čiastka uplatniteľná v deň spracovania škrobu."
Článok 2
Toto nariadenie nadobúda účinnosť 1. júla 1994.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júna 1994